Provizorična vlada v Sankt Peterburgu, ki jo je vodil Aleksander Kerenski (1881–1970) je carja Nikolaja, njegovo ženo Aleksandro in njihove otroke najprej zadrževala na njihovem domu, v Aleksandrijski palači v Carskem selu, oddaljenem 20 kilometrov od Sankt Peterburga. Da bi jih odstranili od morebitnih težav in napadov, se je vlada Kerenskega odločila za premestitev carske družine na vzhod, v sibirski Tobolsk avgusta 1917, kjer so ostali v času Oktobrske revolucije. Po njej so jih premestili v Jekaterinburg, ki je bil pod nadzorom Rdeče armade in Boljševikov. Bili so zaprti v hiši trgovca Ipatieva, ki jo je dal v sedemdesetih letih prejšnjega stoletja porušiti upravnik tamkajšnje pokrajine in kasnejši prvi ruski predsednik Boris Nikolajevič Jelcin.